Det lykkedes ikke for Venstre at samle flertal for en ny nordgående vej til det nye boligområde. Det skriver netmediet Kanal Frederikshavn. Sæby Bakker har plads til 350 boliger, hvor der primært er tale om lejligheder og rækkehuse, mens området rummer 29 parcelhusgrunde. Lokalplanen lægger op til at benytte Langtvedvej som adgangsvej til Sæby Bakker. Det har over 800 sæbynitter protesteret imod. Derfor har Venstre foreslået at bygge en ny vej, som ifølge partiet koster 9,3 millioner kroner. Beregningerne lyder ifølge Socialdemokratiet, at en ny vej vil koste 20 millioner kroner. Større behov andre steder Der er mange andre steder i kommunen, hvor behovet er meget større lige nu, pointerede Karsten Thomsen (S), formand for Teknisk Udvalg på byrådsmødet ifølge Kanal Frederikshavn: - Derfor er der ikke behov for en ny vej her og nu. Det er måske tilfældet om fem, 10 eller 15 år, og så kigger vi på det til den tid, sagde han. Socialdemokratiet pointerer, at eksperter på området siger, at en ombygning af Langtvedvej skaber en kapacitet på 3.000 biler i døgnet. Peter Sørensen (V), formand for Plan- og Miljøudvalget, betegner det som "meget trist", at hele byrådet ikke lytter til protesterne fra sæbynitterne, hvoraf en del fra især Nellemanns Haves Venner var mødt talstærkt op i byrådssalen.
Der bliver ikke bygget en ny vej til Sæby Bakker. Det vedtog byrådet i Frederikshavn Kommune onsdag aften med 20 socialdemokratiske stemmer.